Aug 21,2017
సేవింగ్స్‌ వడ్డీరేట్లకు మరో రెండు బ్యాంకులు కోత!
ముంబయి: సేవింగ్‌ ఖాతాలపై వడ్డీ రేట్లను తగ్గిస్తూ మరో రెండు బ్యాంకులు నిర్ణయం తీసుకున్నాయి. దేశంలోనే అతిపెద్ద ప్రైవేట్‌ రంగ దిగ్గజం ఐసీిఐసీఐ బ్యాంకు కూడా సేవింగ్‌ అకౌంట్‌ డిపాజిట్లపై అందించే వడ్డీరేట్లను 50 బేసిస్‌ పాయింట్లు కోత పెట్టింది. దీంతో రూ.50 లక్షలు కన్నా తక్కువున్న డిపాజిట్లపై వడ్డీరేట్లు 3.5 శాతానికి పడిపోయాయి. రూ.50 లక్షలు ఆపై ఉన్న డిపాజిట్లకు వడ్డీరేట్లను యథాతథంగా 4 శాతంగానే కొనసాగిస్తున్నట్టు ఆ బ్యాంకు తెలిపింది. ఈ వడ్డీరేట్లు ఆగస్టు 19 నుంచి అమల్లోకి వచ్చినట్టు వెల్లడించింది. కాగా యూనియన్‌ బ్యాంకు కూడా సేవింగ్‌ ఖాతాలపై అర్ధశాతం వడ్డీ రేట్లకు కోత పెట్టినట్టు తెలిపింది. రూ.25లక్షల డిపాజిట్ల వరకు మూడున్నర శాతం వడ్డీ చెల్లించనున్నట్లు పేర్కొంది. రూ.25 లక్షలు పైబడిన వాటిపై యథాతథ వడ్డీ రేటును అందించనున్నట్టు తెలిపింది. ఎస్‌బీఐతో మొదలైన సేవింగ్‌ డిపాజిట్లపై వడ్డీ రేట్ల తగ్గింపు ఒక్కో బ్యాంకు ఈ కోతలకు వరుస కడుతున్నాయి. ఇప్పటికే బ్యాంకు ఆఫ్‌ బరోడా, పీఎన్‌బీ, యాక్సిస్‌ బ్యాంకు, యెస్‌ బ్యాంకు, కర్నాటక బ్యాంకు, హెచ్‌డీఎఫ్‌సీ బ్యాంకు కూడా వడ్డీరేట్లను తగ్గించాయి.
మీ స్నేహితులకు రికమెండ్ చెయ్యండి